የኢንዱስትሪ ፓርኮች ወደ ሥራ ሲገቡ የግብርና ምርት እጥረት እንደሚያሰጋው የክልሉ ኢንዱስትሪ ፓርኮች ልማት ኮርፖሬሽን ገለጸ፡፡
የአማራ ክልል ግብርና ቢሮ ደግሞ በወቅቱ የገበያ ትስስር ፈጥሮ ያለመግዛት እንጅ የምርት እጥረት ስጋት እንዳልሆነ ተናገረ፡፡ባሕር ዳር፡ መጋቢት 09/2012 ዓ.ም (አብመድ) የግብርና ምርቶች ማቀነባበሪያ ኢንዱስትሪ ፓርኩ ግንባታ ተጠናቅቆ ወደ ሥራ ሲገባ የግብዓት እጥረት ሊያጋጥም እንደሚችል የክልሉ ኢንዱስትሪ ፓርኮች ልማት ኮርፖሬሽን ገለጸ።የአማራ ክልል ግብርና ቢሮ በበኩሉ የተሳለጠ የግብይት ችግር እንጂ የግብርና ምርት እጥረት ስጋት በአማራ ክልል የለም ብሏል።በአማራ ክልል ይገነባሉ ተብለው ከታቀዱት ሦስት የግብርና ምርቶች ማቀነባበሪያ ኢንዱስትሪ ፓርኮች መካከል በቡሬ እየተገነባ ያለው የግብርና ምርቶች ማቀነባበሪያ ኢንዱስትሪ ፓርክ በመጪው ግንቦት ተጠናቅቆ ሥራ እንደሚጀምር ይጠበቃል። በኢንዱስትሪ ፓርኩ ውስጥ የሚገቡ ኢንቨስትመንቶች በብዛት የሚጠቀሙት የግብርና ምርቶችን ነው፡፡ ኢንዱስትሪ ፓርኩ ወደ ሥራ ሲገባ የተለያዩ የግብርና ምርቶችን በመጠን፣ በጥራት እና በዕውቀት ለኢንዱስትሪ ፓርኩ የሚያቀርቡ ሰባት የገጠር የሽግግር ማዕከላትም በግንባታ ሂደት ላይ ናቸው፡፡ይሁን እንጂ ኢንዱስትሪዎቹ በሙሉ አቅማቸው ወደ ሥራ ሲገቡ የግብርና ምርት እጥረት ሊከሰት እንደሚችል ሥጋት አለ። የአማራ ክልል ኢንዱስትሪ ፓርኮች ልማት ኮርፖሬሽን የዕቅድ ዝግጅት ኢንፎርሜሽን ቴክኖሎጂ እና የሕዝብ ግንኙነት ዳይሬክተር በልስቲ ወርቁ እንዳሉት ግብርና ቢሮን ጨምሮ የግብርና ምርምር ተቋማት፣ ዩኒቨርሲቲዎች፣ ኅብረት ሥራ ማኅበራት እንዲሁም ሌሎች አካላት ይህንን በተሟላ መልኩ ለማቅረብ የጎላ ኃላፊነት አለባቸው፡፡ ቢሆንም ግን በሚጠበቅባቸው ልክ እንዲሠሩ በተለያዩ አጋጣሚዎች ውይይት ቢደረግም ውጤታማ መሆን አልተቻለም፡፡ በማሳያነትም ምርትና ምርታማነትን ለማሳደግ፣ አዳዲስ ቴክኖሎጂዎችን ለመተግበር እና በሂደቱ የሚያጋጥሙ ችግሮችን ለመፍታት ጥረት አለመደረጉን ጠቅሰዋል፡፡ በግብዓት አቅርቦት ስጋቱ ላይ መድረኮችን በማዘጋጀት ግንዛቤ ተፈጥሯል፤ ተቋማት ተቀናጅተው እንዲሠሩ ምክረ ሐሳብ መሰጠቱንም አቶ በልስቲ አስታውቀዋል። በመሆኑም በቀጣይ አጋር እና ባለድርሻ አካላት ሁሉ የግብዓት እጥረት ስጋቱን ለማስቀረት በኃላፊነት ሊሠሩ እንደሚገባ ጥሪ አቅርበዋል፡፡የአማራ ክልል ግብርና ቢሮ በበኩሉ የኢንዱስትሪ ፓርኩ መገንባት የአርሶ አደሮች ምርት ያለውጣ ውረድ በተሻለ ዋጋ እንዲሸጥ በማድረግ ትልቅ ጥቅም እንደሚኖረው ገልጿል፡፡ ይሁን እንጂ በኢንዱስትሪ ፓርኩ በኩል የሚስተዋሉ የአሠራር ክፍተቶች ምርትን ለብክነት ፋብሪካዎችን ደግሞ ለግብዓት እጥረት ሊዳርጋቸው ይችላል በሚል ስጋት መፈጠሩን ነው ቢሮ የሚገልጸው። ከዚህ ቀደም “ይህንን ያክል ኩንታል እንፈልጋለን” ከማለት ባለፈ ውል በመያዝ ምን ዓይነት ሰብልና ዝርያ እንደሚፈለግ በተገቢው መንገድ አለመግለጹ የችግሩ ምንጭ ነው። ‘ምርት በሚመረትበት ጊዜም ፈጥነው ወደ ግብይት የመግባት ችግር አለ። እህል ወደ ገበያ ወጥቶ ከተሸጠ በኋላ ጥያቄ ማቅረብ ‹ጅብ ከሄደ ውሻ ጮኸ› ከመሆን ባለፈ ጥቅም የለውም’’ ብለዋል የክልሉ ግብርና ቢሮ ምክትል ቢሮ ኃላፊ ሰሎሞን አሰፋ (ዶክተር)።
ምክትል ቢሮ ኃላፊው “ግብዓት የለም፣ ግብርና እየሠራ አይደለም፣ ግብርና ግብዓቱን ሊያሟላ የሚችልበት ቁመና ላይ አይደለም የሚለው የኢንዱስትሪ ፓርኮች ልማት ኮርፖሬሽን ግምገማ የክልሉን ነባራዊ ሁኔታ ያለመረዳት ነው’’ በማለት ችግሩ የግብርናው ሴክተር አለመሆኑን አመልክተዋል፡፡ አርሶ አደሮች በኩታ ገጠም እየዘሩ መሆኑን እና የአርሶ አደሮችን ምርት ለሽግግር ማዕከላት እና ለኢንዱስትሪ ፓርኩ የሚያቀርቡ በርካታ የኅብረት ሥራ ማኅበራት መኖራቸውን ዶክተር ሰሎሞን አስታውቀዋል።